次錢穆父新凉可喜
作者：孔文仲
朝代：宋

paragraphs: 商飆結新寒，草木起餘怨。
翩翩前庭葉，追逐已千萬。
斜陽背西壁，迤邐落藤蔓。
安得金滿堂，聊換酒家券。
追隨雙鴻鵠，擺脫舊籠圈。
胡爲汗流赭，日與蠅爭飯。
常恐計不就，更以詩屢勸。
江湖秋水高，百尺風帆健。
何當開竹溪，玉腕互酬獻。
左手持蟹螯，平昔固有願。